Puolison tuska HS:n lukijapalstalla: Työpaikalta pommitetaan puheluilla iltaisin ja lomilla – ”Lapsetkin vaikenevat automaattisesti”

Perheiden huoli kasvaa, kun työ ei jätä rauhaan edes lomalla. Työn ja perheen ristiriidat lisäävät lisäävät tutkimuksen mukaan erityisesti miesten avioeroriskiä.

Työn ja perhe-elämän yhteensovittaminen voi olla vaikeaa. Liian suuri tehtyjen työtuntien määrä on yleisin vakavan työuupumuksen syy. Työn tuleminen entistä useammin kotiin digitaalisten mahdollisuuksien lisääntyessä voi laittaa myös parisuhteen ja koko perheen kestämisen kovalle koetukselle.

– Puolisoni työskentelee it-asioiden parissa suuressa suomalaisessa yrityksessä. Hänen työpäivänsä venyvät säännöllisesti kymmeneen tuntiin, ja lisäksi ne yleensä jatkuvat vielä kotona iltaisin, nimimerkki Perheen yhteinen aika vähissä kertoo Helsingin Sanomien mielipidesivuilla.

Kirjoittaja kertoo, ettei ole poikkeuksellista, että työt kuormittavat myös viikonloppuisin.

– En muista yhtään lomaa, etteikö töistä soitettaisi vähintään pari kertaa viikossa, ja jälleen tehdään töitä.

Hän kertoo, miten lapsetkin pelkäävät, kun puhelin soi.

– Yritämme viettää vähäisenkin vapaa-ajan yhdessä, mutta lapsetkin jo vaikenevat automaattisesti, kun puhelin soi, koska he tietävät sen liittyvän aina töihin.

Asiasta on turhaan yritetty keskustella töissä. Kirjoittajan mukaan ainut vaihtoehto on varmasti vaihtaa työpaikkaa.

– Ihmettelen kuitenkin, miten työaikalainsäädäntöä ei noudateta suuressa suomalaisessa yrityksessä, kirjoittaja pohtii.

Tutkija: Liika työ on uhka avioliitolle

Aihetta on tutkittu paljon viime vuosina älylaitteiden yleistyessä. Pitääkö sähköposteihin vastata, jos ne kilahtavat iltaisin puhelimeen? Monella työpaikalla tästä ei ole tehty mitään varsinaista sopimusta. Tutkijat ovat myös ennustaneet, että asiantuntijatyön lisääntyessä työ ja vapaa-aika sekoittuvat entisestään.

Työn ja perheen ristiriitoja tutkinut Miia Ojanen on todennut, että työn tuleminen kotiin on uhka erityisesti miesten parisuhteelle, vaikka siitä on aiemmin puhuttu erityisesti naisten ongelmana.

Hän väitteli yhteiskuntatieteiden tohtoriksi vuonna 2017 Tampereen yliopistossa. Hänen väitöskirjansa otsikko on Työn ja perheen ristiriidat, sairauspoissaolot ja avioeroriski suomalaisilla palkansaajilla.

Hän tutki tutki 5 500 avioliitossa olleen palkansaajan tilannetta 8-21 vuoden ajalta.

Ojasen väitöskirjan mukaan työn ja perheen ristiriidoilla on seurauksia hyvinvoinnille ja terveydelle sekä perhe-elämälle. Ne lisäävät tutkitusti sairauspoissaolojen riskiä sekä parisuhteen ongelmia. Yli neljännes työn ja perheen ristiriitaa kokeneista miehistä päätyi tutkimuksen seuranta-aikana avioeroon.

Tulosten mukaan työn ja perheen ristiriidat lisäävät sekä mies- että naispalkansaajilla pitkien sairauspoissaolojen riskiä kolmen vuoden seurannassa. Yhteys ristiriitojen ja sairauspoissaolojen välillä säilyi myös vakioiduissa malleissa. Ristiriidat lisäävät tulosten mukaan erityisesti miesten avioeroriskiä.

Osallistu keskusteluun. Oletko harkinnut työpaikan vaihtoa liian kovien työvaatimusten takia? Kärsiikö liittosi puolisosi työn tulemisesta kotiin?